Diari Oficial de la Generalitat Valenciana


Sumari del DOGV 8074, del 30-06-2017 (2017/5791)

ORDRE 5/2017, de 20 de juny, de la Conselleria de Sanitat Universal i Salut Pública, per la qual s'estableixen les bases reguladores de subvencions destinades a promoure projectes relacionats amb la salut pública.
---------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2017/06/20/5/dof/vci/html**

### Dades del document

Número de DOGV
:   8074

Data del DOGV
:   30-06-2017

Secció del DOGV
:   I. DISPOSICIONS GENERALS

Número del document
:   2017/5791


Data del document
:   20-06-2017

Organisme emissor
:   Conselleria de Sanitat Universal i Salut Pública

Tipus de document
:   Ordre

Anàlisi jurídica

 Descriptors 

:   * Conselleria de Sanitat Universal i Salut Pública
    * legislació

ORDRE 5/2017, de 20 de juny, de la Conselleria de Sanitat Universal i Salut Pública, per la qual s'estableixen les bases reguladores de subvencions destinades a promoure projectes relacionats amb la salut pública.  
 [2017/5791]  
Índex  
  
Preàmbul  
Títol I. Disposicions generals  
Article 1. Objecte  
Article 2. Compatibilitat de les subvencions  
Article 3. Convocatòria i procediment de concessió  
Article 4. Obligacions dels beneficiaris  
Títol II. Procediment  
Article 5. Sol·licituds  
Article 6. Esmena de sol·licituds  
Article 7. Ordenació i instrucció  
Article 8. Comissió d'avaluació  
Article 9. Resolució  
Article 10. Recursos  
Article 11. Supòsits i criteris de modificació de la resolució  
Article 12. Despeses subvencionables  
Títol III Quantia, pagament i justificació de les subvencions  
Article 13. Quantia de la subvenció  
Article 14. Pagament de la subvenció  
Article 15. Termini i forma de justificació de les subvencions  
Article 16. Pla de control  
Article 17. Reintegrament i minoració de les subvencions  
Article 18. Règim sancionador  
Títol IV. Requisits de les entitats i criteris de valoració segons els diferents projectes  
Capítol I. Subvenció per a projectes de promoció de la salut sexual i prevenció de l'estigma social associat al VIH i altres ITS.  
Article 19. Entitats sol·licitants  
Article 20. Criteris objectius de l'atorgament de la subvenció  
Capítol II. Subvenció per al desenvolupament de projectes de promoció de la salut perinatal i primera infància.  
Article 21. Entitats sol·licitants  
Article 22. Criteris objectius de l'atorgament de la subvenció  
Capítol III. Subvencions projectes de promoció de la salut en poblacions que viuen en situació d'especial vulnerabilitat  
Article 23. Entitats sol·licitants  
Article 24. Criteris objectius de l'atorgament de la subvenció  
Capítol IV. Subvencions per a projectes de desplegament del IV Pla de salut de la Comunitat Valenciana en els seus municipis  
Article 25. Entitats sol·licitants  
Article 26. Criteris objectius de l'atorgament de la subvenció  
Capítol V. Subvencions per a projectes de suport a les associacions de consumidors en l'àmbit de la seguretat alimentària  
Article 27. Entitats sol·licitants  
Article 28. Criteris objectius de l'atorgament de la subvenció  
Disposició addicional primera. No-incidència econòmica  
Disposició addicional segona. Delegació i concessió  
Disposició addicional tercera. Facultats d'exercici, desplegament i interpretació  
Disposició derogatòria única. Derogació normativa  
Disposició final única. Entrada en vigor  
  
  
PREÀMBUL  
  
La Llei 10/2014, de 29 de desembre, de la Generalitat, de Salut de la Comunitat Valenciana estableix en l'article 21, que «la Generalitat promourà la participació dels ciutadans i de les organitzacions socials en què aquests s'agrupen en el desenvolupament de les activitats en matèria de salut pública i, de manera molt especial, en les actuacions de promoció de la salut, de manera que es produïsca una responsabilitat social compartida dels actors públics i privats».  
Així mateix, l'esmentada llei estableix que els poders públics fomentaran la labor de les entitats i organitzacions que realitzen activitats de promoció de la salut, especialment en projectes d'índole social i de responsabilitat social empresarial. Aquestes accions es desenvoluparan, en el marc de les línies estratègiques definides en el Pla de salut, a través d'actuacions de planificació, informatives, de foment, de participació, entre altres.  
L'article 12 del Decret 37/2017, de 10 de març, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública, estableix que correspon a la Direcció General de Salut Pública els programes de salut pública i estratègies de salut especialment orientades cap a la prevenció, protecció i promoció de la salut, vigilància i control epidemiològic, seguretat alimentària, pla de salut i totes aquelles accions que garantisquen la salut de la població.  
  
En aquest àmbit cal establir les bases reguladores de les subvencions que fomenten projectes relacionats amb la salut pública, en concret, projectes de promoció de la salut sexual i prevenció de l'estigma social associat al VIH i altres ITS; projectes de promoció de la salut perinatal i primera infància; projectes de promoció de la salut i accés a serveis i programes de salut en poblacions que viuen en situació d'especial vulnerabilitat; projectes de desplegament del IV Pla de salut de la Comunitat Valenciana en els seus municipis; i projectes de suport a les associacions de consumidors en l'àmbit de la seguretat alimentària.  
  
De conformitat amb allò que disposa l'article 7.4 del Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques, es fa constar que les subvencions que es regulen en la present ordre no estan subjectes a la notificació prevista en l'article 108 del Tractat de funcionament de la Unió Europea, per no reunir tots els requisits de l'article 107.1 del Tractat.  
Amb aquesta ordre es compleix allò que disposa la Llei 38/2003, de 17 de novembre, general de subvencions i allò que preveu l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, relatiu a les bases reguladores de la concessió de subvencions.  
Les presents subvencions s'incardinen en el Pla estratègic de subvencions de la Conselleria de Sanitat Universal i Salut Pública per al període 2017-2019, aprovat per Resolució de 13 de gener de 2017, de la consellera de Sanitat Universal i Salut Pública i publicat en el DOGV núm. 7961, de 19 de gener de 2017.  
Així mateix es fa constar que la present norma està inclosa com una de les iniciatives reglamentàries a tramitar per aquesta conselleria en el marc del Pla normatiu de l'Administració de la Generalitat, aprovat per Acord del Consell de 17 de febrer de 2017.  
En el procés d'elaboració d'aquesta ordre, s'han emés els informes preceptius, ha emés informe l'Advocacia de la Generalitat i la Intervenció Delegada, s'ha seguit el procediment establit en l'article 129.1 de la Llei 39/2015, d'1 d'octubre, de procediment administratiu comú de les administracions públiques, i s'han realitzat els tràmits d'audiència pertinents.  
Per tot això, en virtut de la normativa esmentada, a l'empara del que disposa l'article 49.1.3 de l'Estatut d'Autonomia de la Comunitat Valenciana, i havent complit l'article 43 de la Llei 5/1983, de 30 de desembre, de la Generalitat, del Consell, i conforme amb el Consell Jurídic Consultiu de la Comunitat Valenciana,  
  
  
ORDENE  
  
TÍTOL I  
Disposicions Generals  
  
Article 1. Objecte  
La present ordre estableix les bases reguladores per a la concessió de les subvencions per als següents projectes relacionats amb la salut pública en l'àmbit de la Comunitat Valenciana:  
1. Projectes de promoció de la salut sexual i prevenció de l'estigma social associat al VIH i altres ITS, que impliquen les actuacions següents:  
a) Coordinar les accions de promoció de la salut sexual amb els CIPS i ITS (Centres d'informació i prevenció de la sida i d'infeccions de transmissió sexual).  
b) Divulgació de missatges de promoció de salut sexual en població d'especial vulnerabilitat, amb especial atenció a les tecnologies digitals.  
  
c) Promoure la utilització del preservatiu en les relacions sexuals coitals en població d'especial vulnerabilitat per la seua edat i/o les seues opcions d'identitat i orientació sexual.  
d) Projectes per a la prevenció de l'estigma social associat a VIH i a la resta d'ITS.  
2. Projectes de promoció de la salut perinatal i primera infància, que impliquen les actuacions següents:  
a) Promoció de la lactància per mitjà d'activitats dirigides a la població general.  
b) Promoció de la salut perinatal a través del suport i ajuda mútua durant l'embaràs, part puerperi i primera infància, incloent-hi el suport a la lactància materna.  
c) Promoció de la criança positiva i la criança especialment en pares amb fills/filles de 0 a 5 anys.  
3. Projectes de promoció de la salut i accés a serveis i programes de salut en poblacions que viuen en situació d'especial vulnerabilitat, com ara població immigrant o població gitana, entre altres, que impliquen les actuacions següents:  
a) Desenvolupar estudis i anàlisis participatives de la realitat, orientats a l'elaboració de diagnòstics, necessitats, problemes de salut i mapes actius per a la salut.  
b) Realitzar, avaluar i difondre projectes d'actuació comunitària orientats a promoure la salut des de l'entorn de la ciutat, barris i pobles.  
  
4. Projectes de desplegament del IV Pla de salut de la Comunitat Valenciana en els seus municipis, que impliquen les actuacions següents:  
a) Desenvolupar projectes orientats a l'elaboració de mapes actius per a la salut en l'àmbit municipal.  
b) Projectes orientats a promoure la salut en les diferents edats i entorns de la vida de les persones en ciutats, barris i pobles.  
5. Projectes de suport a les associacions de consumidors en l'àmbit de la seguretat alimentària, que impliquen les actuacions següents:  
  
a) Desenvolupar projectes dirigits als consumidors en matèria d'informació alimentària relativa als aliments i posada a disposició del consumidor final per mitjà d'una etiqueta, un altre material d'acompanyament, o qualsevol altre mitjà.  
b) Desenvolupar projectes de programes formatius per a la prevenció enfront de riscos biològics provinents del consum d'aliments.  
  
Article 2. Compatibilitat de les subvencions  
1. Les subvencions en matèria de projectes de promoció de la salut pública que regula aquesta ordre, són compatibles amb qualsevol altra que per a la mateixa finalitat siguen convocades per qualsevol administració o entitat pública i privada.  
2. En el cas d'haver rebut altres subvencions per a algun dels projectes presentats, la quantia total rebuda en cap cas podrà superar l'import total del projecte objecte de la corresponent subvenció.  
  
  
Article 3. Convocatòria i procediment de concessió  
1. El procediment de concessió d'aquestes subvencions es tramitarà en règim de concurrència competitiva.  
2. El procediment s'iniciarà d'ofici per mitjà de la publicació de la convocatòria corresponent aprovada per resolució de la persona titular de la conselleria amb competències en matèria de sanitat, on s'indicarà el crèdit global màxim, l'aplicació pressupostària i el codi de línia que servisca de suport a aquestes, i es publicaran en la Base de Dades Nacionals de Subvencions, d'acord amb el procediment establit en l'article 20 de la Llei 38/2003, de 17 de novembre, general de subvencions, així com un extracte d'aquesta en el Diari Oficial de la Generalitat Valenciana.  
3. La quantia i el termini de justificació per part de les entitats beneficiàries s'ajustaran al que disposa l'apartat 3 de l'article 17 de l'esmentada Llei 38/2003  
4. Les disposicions de la convocatòria detallaran almenys el contingut mínim previst en l'article 166 de la Llei 1/2015 de, 6 de febrer de la Generalitat, d'hisenda pública, sector públic instrumental i subvencions.  
  
5. Respecte de la convocatòria, les entitats interessades podran interposar recurs potestatiu de reposició en el termini d'un mes comptat des de l'endemà de la publicació, d'acord amb la legislació de procediment administratiu comú, sense perjuí que puguen interposar qualsevol altre recurs que estimen pertinent.  
  
Article 4. Obligacions dels beneficiaris  
1. Les entitats beneficiàries de la subvenció tenen l'obligació general de realitzar l'activitat que fonamente la concessió de la subvenció en la forma, condicions i termini establits per a cada tipus de subvenció, i a falta d'això, abans del 31 de desembre de l'any en què ha sigut concedida.  
2. Les entitats beneficiàries de la subvenció han de complir les obligacions que amb caràcter general s'estableixen en l'article 14 de la Llei 38/2003, de 23 de novembre, general de subvencions, les establides en l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, en el cas que els siguen aplicables, i aquelles obligacions que puga fixar o determinar-se en la convocatòria.  
3. L'incompliment del termini màxim de justificació de les subvencions podrà donar lloc al desistiment sense efectes o a la minoració de la subvenció, amb exigència, si és el cas, del reintegrament de les quantitats indegudament percebudes i l'exigència de l'interés de demora des del moment del pagament de la subvenció.  
4. Qualsevol ampliació de terminis, a sol·licitud dels interessats o d'ofici, requerirà el compliment de les condicions i circumstàncies previstes en la legislació de procediment administratiu comú.  
5. De conformitat amb el que preveu l'article 3.2 Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana si la persona o entitat beneficiària rep una subvenció per import superior a 10.000 euros haurà de donar l'adequada publicitat a aquesta, indicant com a entitat concedent la Generalitat, l'import rebut i el programa, activitat, inversió o actuació subvencionada.  
6. La difusió d'aquesta informació es realitzarà preferentment a través de les corresponents pàgines web, sense perjuí que s'haja de fer constar en escrits, anuncis, publicacions, rètols i qualsevol suport. En el cas que no disposen de pàgina web on realitzar la publicitat, podran complir aquesta obligació a través del portal que pose a la seua disposició la Generalitat.  
  
  
TÍTOL II  
Procediment  
  
Article 5. Sol·licituds  
1. La sol·licitud de subvenció, firmada per la persona representant legal de l'entitat, es dirigirà a la direcció general amb competències en matèria de salut pública de la conselleria amb competències en matèria de sanitat, i s'haurà d'ajustar als models i terminis que es determinen en la corresponent convocatòria.  
2. El termini i lloc de presentació de la sol·licitud, així com la documentació general i específica que l'ha d'acompanyar, es determinarà en la resolució de la convocatòria, i com a mínim incorporarà les següents declaracions responsables de la persona representant legal de l'entitat sol·licitant:  
a) Declaració responsable en què manifesta sota la seua responsabilitat que totes les dades arreplegades en la sol·licitud són verídiques i que es troba en possessió de la documentació que així ho acredita, i queda a disposició de la Generalitat per a la comprovació, el control i la inspecció que s'estimen oportuns. Segons el que disposa l'article 69.4 de la Llei 39/2015, d'1 d'octubre, la inexactitud, falsedat o omissió, de caràcter essencial, de qualsevol dada o informació, que s'incorpore a la declaració responsable, així com la no presentació de la documentació que siga requerida, si és el cas, per a acreditar el compliment d'allò que s'ha declarat, determinarà la impossibilitat de continuar amb la convocatòria.  
b) Declaració responsable de no concórrer en l'entitat sol·licitant les circumstàncies assenyalades en l'article 13 de la Llei 38/2003, de 17 de novembre, general de subvencions, per a ser beneficiària de les subvencions que en aquesta ordre es regulen, i que està al corrent en el pagament de reintegrament per subvencions.  
c) Acreditació de trobar-se al corrent de les seues obligacions tributàries i davant de la Seguretat Social. Per a això, l'entitat sol·licitant podrà autoritzar l'òrgan instructor perquè obtinga directament l'acreditació del compliment de les obligacions tributàries i amb la Seguretat Social a través de certificats telemàtics, de conformitat amb el que disposa el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. Els que no atorguen la dita autorització hauran d'aportar la documentació acreditativa que es troben al corrent de les esmentades obligacions.  
3. La sol·licitud, junt amb la documentació requerida, es presentarà preferentment en el registre d'entrada de la conselleria amb competències en matèria de sanitat, sense perjuí de les formes previstes en la legislació de procediment administratiu comú.  
  
Article 6. Esmena de sol·licituds  
1. Rebudes les sol·licituds i incoat el procediment, l'òrgan instructor les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
  
2. Quan la sol·licitud no reunisca els requisits exigits o no s'hi acompanye la documentació que, d'acord amb aquesta ordre, resulte exigible es notificarà a la persona sol·licitant la causa que impedeix la continuació del procediment, i se la requerirà perquè en el termini de 10 dies, de conformitat amb la legislació de procediment administratiu comú, esmene la falta o acompanye els documents preceptius, amb indicació que, si no ho fa així, es considerarà que ha desistit de la seua petició, amb una resolució prèvia que haurà de ser dictada en els termes previstos legalment.  
3. Serà causa d'exclusió no esmenable l'entrega fora de termini de la sol·licitud.  
  
Article 7. Ordenació i instrucció  
1. L'ordenació i instrucció del procediment de concessió correspondran a la direcció general amb competències en matèria de salut pública, que rebrà les sol·licituds presentades i verificarà que aquestes reuneixen els requisits per a poder ser tramitades.  
2. L'òrgan competent per a la instrucció i resolució de l'expedient, a la vista de la documentació que es troba en poder d'aquest i de les obligacions que s'adquirisquen amb la concessió de la subvenció, podrà demanar els informes dels organismes i entitats que crega oportú i efectuar les comprovacions necessàries sobre l'exactitud de tot això.  
  
Article 8. Comissió d'avaluació  
1. La persona titular de la direcció general amb competències en matèria de salut pública nomenarà una Comissió d'avaluació per cada una de les subvencions previstes en el títol IV d'aquestes bases reguladores, que estarà integrada per 5 membres i el mateix nombre de suplents, respectant la paritat entre sexes en la seua composició. Cada una de les comissions estarà composta per:  
a) Presidència: exercirà la presidència la persona titular competent del servei per raó de la matèria objecte del projecte subvencionat.  
b) Secretaria: exercirà la secretaria el funcionari o funcionària del subgrup A1 del servei competent per raó de la matèria objecte del projecte subvencionat.  
c) Vocalies: en nombre de tres que recauran entre personal funcionari pertanyent al subgrup A1 del servei competent per raó de la matèria objecte del projecte subvencionat.  
2. La suplència dels càrrecs per a la presidència i secretaria, així com per a les vocalies, correspondrà a personal funcionari del subgrup A1 competent per raó de la matèria objecte del projecte subvencionat, designats igualment per la personal titular de la direcció general amb competències en matèria de salut pública.  
3. La Comissió d'avaluació actuarà com a òrgan col·legiat de conformitat amb el que preveu la legislació de procediment administratiu comú, als efectes d'elevar a l'òrgan concedent la proposta de resolució de les subvencions.  
4. La Comissió d'avaluació analitzarà i avaluarà les propostes presentades i proposarà a l'òrgan competent per a la concessió de les subvencions, la relació prioritzada d'entitats beneficiàries de les subvencions que es preveuen en la convocatòria corresponent i es regulen en aquesta ordre, amb el límit del crèdit existent en el moment. Així mateix elaborarà una relació ordenada de les sol·licituds que es propose desestimar per falta de crèdit.  
5. No obstant això, si es produeix un increment dels crèdits disponibles, la Comissió d'avaluació proposarà i l'òrgan concedent acordarà, sense necessitat d'una nova convocatòria, la concessió de la subvenció a la primera sol·licitud no atesa per falta de crèdit i a les següents pel seu ordre de puntuació que reunisquen els requisits per a això, fins a esgotar el crèdit.  
  
Article 9. Resolució  
1. La resolució tindrà els efectes i contingut previstos en l'article 25 de la Llei 38/2003, de 17 de novembre, general de subvencions, i es publicaran en la Base de Dades Nacionals de Subvencions, d'acord amb el procediment establit en l'article 20 de l'esmentada Llei 38/2003, així com un extracte d'aquesta en el Diari Oficial de la Generalitat Valenciana. La dita publicació produirà els efectes de notificació als interessats, d'acord amb el que disposa l'article 45 de la Llei 39/2015, d'1 d'octubre, del procediment administratiu comú de les administracions públiques.  
2. El termini màxim per a tramitar, resoldre i notificar les resolucions de concessió serà de quatre mesos comptats a partir de la data publicació de la convocatòria en el Diari Oficial de la Generalitat Valenciana. En els casos en què haja de requerir-se l'esmena de deficiències i aportació de documents, el termini determinat en l'apartat anterior s'entendrà suspés durant el transcurs del temps que hi haja entre la notificació del requeriment i el seu compliment efectiu per les entitats sol·licitants o, a falta d'això, pel transcurs del termini concedit.  
  
3. Transcorregut el termini sense que haja recaigut una resolució, s'entendrà desestimada la sol·licitud de concessió de la subvenció, en els termes que preveu l'article 25 de l'esmentada Llei 39/2015.  
4. La resolució del procediment degudament motivada es notificarà als interessats i s'ajustarà al que disposa la legislació de procediment administratiu comú. La pràctica de la dita notificació s'ajustarà a les disposicions contingudes en la llei.  
5. L'òrgan competent per a dictar les resolucions serà la persona titular de la direcció general amb competències en matèria de salut pública, que actuarà per delegació de la persona titular de la conselleria amb competències en matèria de sanitat i salut pública, de conformitat amb l'article 160.5 de la Llei 1/2015, de 6 de febrer, d'hisenda pública, sector públic instrumental i subvencions.  
  
Article 10. Recursos  
Les resolucions de concessió de subvencions d'acord amb les presents bases reguladores esgotaran la via administrativa. Contra aquestes es podrà interposar un recurs potestatiu de reposició en el termini d'un mes comptat des de l'endemà de la notificació o ser impugnats directament davant de l'ordre jurisdiccional contenciós administratiu, de conformitat amb el que disposa l'article 123 de la Llei 39/2015, d'1 d'octubre, de procediment administratiu comú de les administracions públiques.  
  
Article 11. Supòsits i criteris de modificació de la resolució  
1. La modificació o alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o subvencions atorgades per altres administracions o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
2. Si es produeix una variació de les condicions tingudes en compte per a la concessió de la subvenció, per aplicació de les causes de reintegrament que estableix l'article 37 de la Llei 38/2003, de 17 de novembre, general de subvencions, pertocarà exigir el reintegrament total o parcial de les quantitats percebudes, amb un informe previ de l'òrgan competent de control de la subvenció, i del tràmit d'audiència legalment establit; o, si és el cas, la seua revisió per aplicació de les causes de nul·litat o d'anul·labilitat previstes en l'article 36 de l'esmentada Llei general de subvencions.  
3. En els supòsits de subvencions concurrents, quan es tinga coneixement de la concessió d'una subvenció per un altre organisme o entitat amb el mateix objecte es dictarà, en tot cas, una resolució de la minoració de la subvenció, tenint en compte la quantitat concedida per altres ens públics o privats.  
  
Article 12. Despeses subvencionables  
1. Es consideren despeses subvencionables, als efectes previstos en aquesta ordre de bases reguladores, aquelles que de manera indubtable responguen a la naturalesa de l'activitat subvencionada, resulten estrictament necessàries i es realitzen en el termini establit en les presents bases. Entre altres, seran despeses subvencionables les despeses de personal i despeses generals per al seu funcionament, realització i compliment dels seus objectius de les entitats subvencionades.  
2. La contractació de personal per part de les entitats subvencionades en cap cas suposarà cap relació jurídica amb la Generalitat.  
  
3. Es consideren despeses generals:  
a) Les despeses corrents, considerades com aquelles que reunisquen alguna de les següents característiques: ser béns fungibles, tindre una duració previsible inferior a l'exercici econòmic, no ser susceptibles d'incloure en inventari o ser despeses previsiblement reiteratives.  
b) Les despeses de manteniment estrictament necessàries per a la consecució del fi i objecte de la subvenció: lloguer, llum, aigua, telèfon, neteja o anàlegs.  
c) Les despeses derivades del pagament d'assistència o serveis de professionals: despeses derivades del compliment de les obligacions legals de prevenció, protecció de dades, formació i vigilància de la salut, sistemes de qualitat, comptes anuals, auditories i despeses inherents a les activitats d'oci i temps lliure o anàlegs, en la mesura que tinguen relació directa amb l'atenció social que es fomenta.  
d) Les despeses de transport o altres despeses previstes en la normativa d'aplicació.  
  
  
TÍTOL III  
Quantia, pagament i justificació de les subvencions  
  
Article 13. Quantia de la subvenció  
1. La quantia de les subvencions individuals es determinarà seguint els criteris de valoració establits en el títol IV d'aquesta ordre, amb un màxim global de finançament de totes les subvencions segons disponibilitat pressupostària establida en la convocatòria corresponent.  
  
2. Per al càlcul de la quantia individualitzada obtinguda per cada entitat, es procedirà a ordenar les sol·licituds presentades segons la puntuació total obtinguda per cada una d'elles basant-se en els criteris d'avaluació, i es distribuirà el finançament total disponible entre aquestes aplicant la fórmula següent:   
  
F1=(FT/PT)\*P1,   
  
sent:  
F1: finançament per a l'entitat 1  
FT: finançament total disponible  
PT: suma de les puntuacions obtingudes per totes les entitats beneficiàries  
P1: puntuació obtinguda per l'entitat 1  
  
3. En aplicar aquesta fórmula i per a aquells projectes a què els corresponga més pressupost del sol·licitat per l'entitat, es procedirà a ajustar allò que s'ha assignat a la sol·licitud realitzada o al màxim aconseguit, i es repartirà el pressupost romanent en la convocatòria entre la resta de projectes aplicant el mateix mètode de ponderació explicat prèviament, una vegada exclosos de la ponderació els projectes causants del romanent.  
4. En el cas que es preveja la possibilitat de més d'un lliurament, i sempre que no s'establisca de forma imperativa un percentatge, podran dividir-se els lliuraments a fi d'assegurar una distribució del crèdit disponible conforme al ritme d'execució de les activitats subvencionades, subjectes a allò que disposa la Llei 38/2003, de 28 de novembre, general de subvencions i normes concordants.  
  
Article 14. Pagament de la subvenció  
1. El pagament de les subvencions es realitzarà d'acord amb allò que disposa per a cada tipus de subvenció i d'acord amb el que disposa la Llei general de subvencions i les normes concordants.  
2. En tot cas, amb caràcter previ al pagament de la subvenció i pagaments anticipats, el beneficiari haurà de trobar-se al corrent en el compliment de les seues obligacions tributàries i davant de la Seguretat Social.  
3. Així mateix, constitueix un requisit per al pagament de la subvenció a entitats locals l'acreditació d'estar al corrent en el compliment de l'obligació de rendició dels seus comptes anuals davant de la Sindicatura de Comptes, de conformitat amb allò que disposa l'article 199 de la Llei 8/2010, de 23 de juny, de la Generalitat, de règim local de la Comunitat Valenciana, i la normativa aplicable.  
4. Les entitats locals i entitats sense ànim de lucre queden exonerades de l'obligació de constitució de garanties prèvies per a la realització de pagaments anticipats, per desenvolupar projectes o programes en l'àrea d'acció social i atenció sociosanitària, d'acord amb el que disposa l'article 171.5.a) i f) de la Llei 1/2005, de 6 de febrer, de la Generalitat, d'hisenda pública, del sector públic instrumental i de subvencions.  
  
  
Article 15. Termini i forma de justificació de les subvencions  
1. La justificació de la subvenció es realitzarà per mitjà de la presentació davant de la direcció general amb competències en matèria de salut pública, de la documentació necessària per a acreditar la despesa realitzada, com a màxim fins a dos mesos abans de la finalització de l'exercici pressupostari en què es concedisquen les subvencions, de conformitat amb allò que disposa l'article 165.2.i) de la Llei 1/2015, de 6 de febrer, d'hisenda pública, sector públic instrumental i subvencions.  
2. Les factures acreditatives de les despeses realitzades hauran de reunir els requisits arreplegats reglament aprovat pel Reial decret 1619/2012, de 30 de novembre, pel qual es regulen les obligacions de facturació, i s'hauran de presentar originals o còpies compulsades.  
Abans de fotocopiar els originals, el servei corresponent els haurà de marcar amb un segell o diligència que indique el número d'expedient per a la justificació del qual han sigut presentades i, si és el cas, el percentatge de finançament que s'imputa a la Generalitat.  
  
3. En el cas de les entitats locals, les factures podran ser substituïdes per certificat de l'interventor local en què consten les quantitats aplicades a l'objecte de la subvenció amb detall exprés dels diferents conceptes subvencionats, de les unitats i dels imports parcials. Aquestes quantitats han de trobar-se, almenys, en situació d?«obligacions reconegudes» i així haurà de fer-se constar en la certificació.  
  
  
Article 16. Pla de control  
1. La comprovació material de l'efectiva realització de l'activitat subvencionada es realitzarà per mitjà del corresponent pla de control que desenvolupe l'òrgan gestor de les subvencions.  
2. El tipus de control serà administratiu, sobre la totalitat o una mostra de subvencions concedides en cada convocatòria, segons s'establisca en aquesta.  
3. El control de la despesa objecte de les subvencions mencionades correspon amb caràcter general a la direcció general amb competències en matèria de salut pública.  
4. Les entitats beneficiàries entregaran, a requeriment de l'òrgan encarregat del control i comprovació de la despesa, la documentació necessària segons el tipus de subvenció i tots aquells altres que siguen necessaris per a justificar les condicions i quantia de la despesa efectuada.  
  
Article 17. Reintegrament i minoració de les subvencions  
1. Procedirà el reintegrament de les subvencions concedides o la seua minoració, amb reembossament de les quantitats percebudes i l'exigència dels interessos de demora des del moment del pagament de la subvenció, per incompliment de les obligacions i requisits que s'estableixen en la present ordre, així com en els supòsits de causes de reintegrament que estableix l'article 37 de la Llei general de subvencions.  
2. El procediment de reintegrament s'ajustarà a les previsions contingudes en l'article 172 de la Llei 1/2015 de, 6 de febrer, de la Generalitat, d'hisenda pública, del sector públic instrumental i de subvencions.  
  
3. La tramitació del procediment garantirà l'audiència a l'entitat interessada. Es podrà prescindir del tràmit d'audiència quan l'entitat sol·licitant renuncie a la subvenció i no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'entitat.  
4. El termini màxim per a resoldre i notificar la resolució procedent serà de dotze mesos comptats des de l'inici de l'expedient de declaració de pèrdua de dret o de minoració.  
5. Contra la resolució d'aquest procediment, que posarà fi a la via administrativa, es podrà interposar un recurs potestatiu de reposició en el termini d'un mes comptat a partir de l'endemà de la notificació o ser impugnada directament davant de l'ordre jurisdiccional contenciós administratiu, de conformitat amb el que disposa l'article 123 de la Llei 39/2015, d'1 d'octubre, de procediment administratiu comú de les administracions públiques.  
  
Article 18. Règim sancionador  
S'aplicarà el règim sancionador per la comissió d'infraccions administratives previstes en la normativa bàsica estatal que s'estableix en el títol IV de la Llei 38/2003, de 17 de novembre, general de subvencions, a aquelles entitats beneficiàries de subvencions que siguen responsables d'aquestes, i seran sancionades d'acord amb el que disposa el capítol IV del títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i amb caràcter procedimental en la Llei 39/2015, d'1 d'octubre, de procediment administratiu comú de les administracions públiques, i la normativa que la desplega en matèria de potestat sancionadora.  
  
  
  
TÍTOL IV  
Requisits de les entitats i criteris de valoració segons els diferents projectes relacionats amb la salut pública  
  
CAPÍTOL I  
Subvencions per a projectes de promoció de la salut sexual i prevenció de l'estigma social associat al VIH i altres ITS  
  
Article 19. Entitats sol·licitants  
1. Podran sol·licitar les subvencions regulades en el present capítol les entitats sense fi de lucre que treballen amb persones que viuen amb VIH o amb persones en situació d'especial vulnerabilitat en relació amb la salut sexual.  
2. Aquestes entitats, a més dels requisits generals establits en les presents bases d'aquesta ordre, hauran de complir i observar el següent:  
  
a) Estar legalment constituïdes i no tindre ànim de lucre.  
b) Actuar, almenys, en l'àmbit de la Comunitat Valenciana.  
c) En els fins de l'organització haurà de constar que l'àmbit de treball de l'entitat està referit a persones que viuen amb VIH o amb persones en situació d'especial vulnerabilitat per a la seua salut sexual per les seues característiques, opcions o identitat sexual. El que hauran d'acreditar per mitjà de documentació fefaent.  
d) Aportar declaració responsable sobre si tenen concedides o sol·licitades altres subvencions per al mateix projecte.  
e) En el cas d'haver rebut amb anterioritat subvencions de la Generalitat o d'altres administracions públiques en les matèries objecte d'aquesta convocatòria, haver complit les obligacions que dimanen de la seua concessió.  
f) No estar incursa en procediment de reintegrament de tot o part de les subvencions concedides per la Generalitat, ni haver sigut objecte d'un procediment de reintegrament.  
  
Article 20. Criteris objectius de l'atorgament de la subvenció  
1. L'import de la subvenció atorgada es determinarà proporcionalment a la puntuació obtinguda segons els criteris de valoració ressenyats en aquest article, els projectes acceptats per a rebre-la i la quantia sol·licitada, i no podrà superar en cap cas la quantitat sol·licitada per al projecte.  
2. Les sol·licituds hauran d'obtindre una puntuació mínima de 60 punts, sobre la puntuació màxima de 100 punts, segons els criteris següents:  
a) Rellevància del projecte (fins a un màxim de 10 punts):  
- Adequació del projecte a la promoció de la salut sexual i/o prevenció de l'estigma social associat al VIH i altres ITS en la població a qui està dirigida i que les accions que incloga no estiguen cobertes pel sistema sanitari públic. Fins a 4 punts.  
- Que el projecte utilitze les noves tecnologies digitals (TIC) com a base de difusió i comunicació. Fins a 2 punts.  
- La cobertura territorial i poblacional on es plantege la intervenció. Fins a 2 punts.  
- El grau de complementació amb els objectius relatius a la salut sexual i reproductiva que té la Conselleria de Sanitat Universal i Salut Pública (Estratègia de Salut Sexual i Reproductiva. 2017-2021). Fins a 2 punts  
b) La qualitat del projecte a desenvolupar (fins a un màxim de 50 punts):  
b.1) Disseny (fins a un màxim de 25 punts):  
- Justificació i pertinència (estudi de situació i alineació estratègica). Fins a 4 punts.  
- Formulació amb evidència científica i social. Fins a 3 punts.  
- Adequació del projecte a objectius. Fins a 2 punts.  
- Contingut de les activitats. Fins a 3 punts.  
- Cronograma d'activitats. Fins a 3 punts.  
- Coherència de mitjans i fins. Fins a 3 punts.  
- Consideracions ètiques. Fins a 3 punts.  
- Caràcter innovador. Fins a 4 punts.  
b.2) Planificació de la implementació i la gestió. Fins a 10 punts.  
b.3) Avaluació de procés i resultats. Fins a 10 punts.  
b.4) Pla de difusió. Fins a 5 punts.  
c) Treball col·laboratiu amb el sector salut del projecte (fins a un màxim de 20 punts).  
- Col·laboració amb altres entitats que treballen en el mateix àmbit. Fins a 10 punts.  
- Col·laboració amb serveis d'atenció primària, salut pública i altres unitats sanitàries de referència. Fins a 10 punts.  
d) Viabilitat economicofinancera i tècnica del projecte (fins a un màxim de 10 punts).  
- Presentació d'una memòria econòmica justificativa. Valoració dicotòmica. Fins a 5 punts.  
- Presentació d'una memòria tècnica del projecte. Valoració dicotòmica. Fins a 5 punts.  
e) Experiència acreditada de l'entitat sol·licitant en projectes de promoció de la salut sexual i/o prevenció de l'estigma social associat al VIH i altres ITS, amb persones que viuen amb VIH o amb persones en situació d'especial vulnerabilitat per a la seua salut sexual per les seues característiques, opcions o identitat sexual (fins a un màxim de 10 punts).  
  
  
CAPÍTOL II  
Subvencions per a projectes de promoció de la salut perinatal i primera infància  
  
Article 21. Entitats sol·licitants  
1. Podran sol·licitar les subvencions regulades en el present capítol les entitats sense ànim de lucre, que estiguen degudament acreditades i desenvolupen programes i serveis propis en matèria de promoció de la salut perinatal i primera infància (de 0 a 5 anys).  
  
2. Aquestes entitats, a més dels requisits generals establits en l'article 4 del títol d'aquesta ordre, hauran de complir i observar el següent:  
  
a) Estar legalment constituïdes i no tindre ànim de lucre.  
b) Actuar, almenys, en l'àmbit de la Comunitat Valenciana.  
c) En els fins de l'organització haurà de constar que l'àmbit de treball de l'entitat està referit a projectes en matèria de promoció de la salut perinatal i primera infància (de 0 a 5 anys). El que hauran d'acreditar per mitjà de documentació fefaent.  
d) Aportar declaració responsable sobre si té concedida o sol·licitada altres subvencions per al mateix projecte.  
e) En el cas d'haver rebut amb anterioritat subvencions de la Generalitat o d'altres administracions públiques en les matèries objecte d'aquesta convocatòria, haver complit les obligacions que dimanen de la seua concessió.  
f) No estar incursa en procediment de reintegrament de tot o part de les subvencions concedides per la Generalitat, ni haver sigut objecte d'un procediment de reintegrament.  
  
Article 22. Criteris objectius de l'atorgament de la subvenció  
1. L'import de la subvenció es determinarà seguint els criteris de valoració específics, d'acord amb les presents bases.  
2. Únicament es consideraran aquelles propostes que especifiquen clarament la data de realització de les actuacions proposades, així com el pressupost real ajustat al dit període temporal.  
3. La prioritat per a la concessió de subvencions per a projectes relacionats amb la promoció de la salut perinatal i primera infància es determinarà d'acord amb la puntuació obtinguda valorant els criteris següents:  
a) Rellevància del projecte (fins a un màxim de 10 punts):  
a.1. Interés i repercussió social del programa o servei d'acord amb les necessitats que cobreixen, nombre d'usuaris, sector social a què es dirigeixen i cobertura territorial. Fins a 2 punts.  
a.2. Coherència amb els principis i les línies estratègiques del IV Pla de salut de la Comunitat Valenciana, l'Estratègia de Salut Sexual i Reproductiva de la Comunitat Valenciana i l'Estratègia de Promoció de la Salut i Prevenció en el Sistema Nacional de Salut. Fins a 8 punts:  
  
a.2.1. Perspectiva de cicle vital: salut en totes les edats. Fins a 1 punt.  
a.2.2. Enfocament intersectorial: salut en totes les polítiques. Fins a 1 punt.  
a.2.3. Orientació cap a l'equitat en salut. Fins a 2 punts.  
a.2.4. Base participativa. Fins a 2 punts.  
a.2.5. Alineació amb la salut en positiu amb una base de desenvolupament en actius per a la salut. Fins a 2 punts.  
b) Qualitat del programa o servei a desenvolupar emmarcant-lo en alguna de les propostes següents: Projectes formatius orientats a l'adquisició de competències parentals i d'apoderament de les mares i pares per al desenvolupament de la criança positiva i Projectes orientats a la reducció de desigualtats en salut maternoinfantil, per mitjà de la col·laboració amb els distints professionals implicats en l'àmbit local (fins a un màxim de 50 punts):  
b.1. Disseny. Fins a un màxim de 25 punts:  
b.1.1. Justificació i pertinència. Fins a 4 punts.  
b.1.2. Base en l'evidència científica. Fins a 3 punts.  
b.1.3. Adequació d'objectius. Fins a 2 punts.  
b.1.4. Continguts de les activitats. Fins a 3 punts.  
b.1.5. Coherència de mitjans i fins. Fins a 3 punts.  
b.1.6. Consideracions ètiques. Fins a 3 punts.  
b.1.7. Caràcter innovador. Fins a 4 punts.  
b.1.8. Cronograma suficient. Fins a 3 punts.  
b.2. Planificació de la implementació i la gestió. Fins a 10 punts.  
b.3. Avaluació de procés i resultats. Fins a 10 punts.  
b.4. Pla de difusió. Fins a 5 punts.  
c) Experiència acreditada de l'entitat sol·licitant (fins a un màxim de 10 punts):  
c.1. En projectes previs de promoció de salut en embarassades, salut perinatal i primera infància. Fins a 4 punts.  
c.2 Experiència de treball en xarxa amb altres entitats locals amb la implicació de sectors diferents. Fins a 3 punts.  
c.3 Formació específica en promoció en l'embaràs, salut perinatal i primera infància i acció comunitària. Fins a 3 punts.  
d) Viabilitat economicofinancera i tècnica del projecte (fins a un màxim de 10 punts):  
d.1 Sostenibilitat: definició de mecanismes per a generar o obtindre recursos que garantisquen el manteniment de les intervencions o els seus efectes a mitjà o llarg termini. Fins a 5 punts.  
d.2 Coherència entre recursos i objectius previstos. Fins a 5 punts.  
e) Treball col·laboratiu amb el sector salut del projecte (fins a un màxim de 20 punts):  
e.1 Enfocament intersectorial de salut amb: educació, benestar social, transport, urbanisme, activitat física, medi ambient. Fins a 6 punts.  
e.2 Treball en xarxa i col·laboració amb serveis d'atenció primària, salut pública i altres unitats sanitàries de referència. Fins a 8 punts.  
  
e.3 Participació en meses intersectorials, consells de salut, inclusió social o altres. Fins a 6 punts.  
4. Les sol·licituds hauran d'obtindre una puntuació mínima de 60 punts, sobre la puntuació global màxima de 100 punts, per a la concessió de la subvenció.  
5. La determinació de l'import de les subvencions es realitzarà per raó de la puntuació obtinguda, l'import de les despeses objecte de subvenció i de les altres aportacions i ingressos previstos, si és el cas.  
  
  
CAPÍTOL III  
Subvencions per a projectes de promoció de la salut en poblacions que viuen en situació d'especial vulnerabilitat  
  
Article 23. Entitats sol·licitants  
1. Podran sol·licitar les subvencions regulades en el present capítol els ajuntaments de la Comunitat Valenciana que treballen amb població en situació d'especial vulnerabilitat, com ara població immigrant o població gitana, entre altres.  
2. Aquestes entitats, a més dels requisits generals establits en l'article 4 del títol d'aquesta ordre, hauran de complir i observar el següent:  
  
a) Ser municipis adherits o en procés d'adhesió a estratègies de promoció de la salut de l'àmbit nacional i que, a més, acrediten el seu compromís, mitjançant un acord plenari, de desenvolupar les accions locals emmarcades dins del IV Pla de salut de la Comunitat Valenciana.  
b) Que les accions projectades, vinculades a població en situació d'especial vulnerabilitat, seguisquen línies metodològiques i temàtiques relacionades simultàniament o alternativament amb:  
b.1 Participació comunitària i educació entre iguals.  
b.2 Accés a serveis d'atenció sociosanitària i a programes de promoció de la salut i prevenció.  
b.3 Promoció de l'activitat física i/o l'alimentació saludable.  
b.4 Afavorir l'envelliment actiu i saludable.  
b.5 Iniciatives que contribuïsquen al benestar emocional, convivència i cohesió social.  
b.6 Actuacions relacionades amb la prevenció de consum de tabac i alcohol.  
c) Que la implementació de les accions siguen dutes a terme o bé directament per administració local, o bé, a través d'entitats sense ànim de lucre, coordinades amb els espais de participació comunitària local: mesa intersectorial, consell de salut, inclusió social o altres.  
  
  
Article 24. Criteris objectius de l'atorgament de la subvenció  
1. L'import de la subvenció personal es determinarà seguint els criteris de valoració específics, d'acord amb les presents bases.  
2. Únicament es consideraran aquelles propostes que especifiquen clarament la data de realització de les actuacions proposades, així com el pressupost real ajustat al dit període temporal.  
3. La prioritat per a la concessió de subvencions per a aquests projectes es determinarà d'acord amb la puntuació obtinguda ponderant els criteris següents:  
a) Rellevància del projecte (fins a un màxim de 10 punts):  
a.1. Interés i repercussió social del programa o servei d'acord amb les necessitats que cobreixen, nombre de beneficiaris, sector social a què es dirigeixen i cobertura territorial. Fins a 2 punts.  
a.2. Coherència amb el model d'acció en promoció de la salut en l'àmbit local (fins a 8 punts) basat en:  
a.2.1. Participació ciutadana. La població beneficiària participa en alguna de les etapes de desenvolupament dels projectes: disseny, implementació, avaluació o difusió. Fins a 2 punts.  
a.2.2. Perspectiva d'equitat en salut. S'intervé en població de diana identificada i sobre aspectes que minoren les desigualtats en salut que pateixen. Fins a 2 punts.  
a.2.3. Adaptat a conjuntures locals i vinculat amb el territori. S'identifica i delimita el context social i territorial de la intervenció. Fins a 2 punts.  
a.2.4. Orientació cap a la salut positiva. Preveu la identificació i dinamització de recursos o actius per a la salut que permeten un major control sobre els determinants de la salut. Fins a 2 punts.  
b) La qualitat del projecte a desenvolupar (fins a un màxim de 50 punts).  
b.1. Disseny. Fins a 25 punts:  
b.1.1. Justificació i pertinència (estudi de situació i alineació estratègica). Fins a 4 punts.  
b.1.2. Formulació amb evidència científica. Fins a 3 punts.  
b.1.3. Adequació del projecte a objectius. Fins a 2 punts.  
b.1.4. Contingut de les activitats. Fins a 3 punts.  
b.1.5. Coherència de mitjans i fins. Fins a 3 punts.  
b.1.6. Consideracions ètiques. Fins a 3 punts.  
b.1.7. Caràcter innovador. Fins a 4 punts.  
b.1.8. Cronograma suficient. Fins a 3 punts.  
b.2. Planificació de la implementació i la gestió. Fins a 10 punts.  
b.3. Avaluació de procés i resultats. Fins a 10 punts.  
b.4. Pla de difusió. Fins a 5 punts.  
c) Experiència acreditada de l'entitat sol·licitant (fins a un màxim de 10 punts):  
c.1. En projectes de promoció de la salut i millora d'accés al sistema sanitari (disseny, implementació?). Fins a 3 punts.  
c.2. En intervencions i estudis sobre població en situació de vulnerabilitat. Fins a 3 punts.  
c.3. Projectes de cooperació internacional d'ajuda al desenvolupament des de l'àmbit local. Fins a 2 punts.  
c.4. Formació específica en promoció de la salut i/o acció comunitària. Fins a 2 punts.  
d) Viabilitat economicofinancera i tècnica del projecte (fins a un màxim de 10 punts):  
d.1. Sostenibilitat: definició de mecanismes per a generar o obtindre recursos que garantisquen el manteniment de les intervencions o els seus efectes a mitjà o llarg termini. Fins a 5 punts.  
d.2. Coherència entre recursos i objectius previstos. Fins a 5 punts.  
e) Treball col·laboratiu amb el sector salut del projecte (fins a un màxim de 20 punts).  
e.1. Enfocament intersectorial de salut amb: educació, benestar social, transport, urbanisme, activitat física, medi ambient. Fins a 6 punts.  
  
e.2. Treball en xarxa i col·laboració amb serveis d'atenció primària, salut pública i altres unitats sanitàries de referència. Fins a 8 punts.  
  
e.3. Connexió i coordinació amb espais de participació ciutadana: meses intersectorials, consells de salut, inclusió social o altres. Fins a 6 punts.  
4. Les sol·licituds hauran d'obtindre una puntuació mínima de 60 punts, sobre la puntuació màxima de 100 punts, per a la concessió de la subvenció.  
5. La determinació de l'import de les subvencions es realitzarà per raó de la puntuació obtinguda, l'import de les despeses objecte de subvenció i de les altres aportacions i ingressos previstos, si és el cas.  
  
  
CAPÍTOL IV  
Subvencions per a projectes de desplegament del IV Pla de salut de la Comunitat Valenciana en els seus municipis  
  
Article 25. Entitats sol·licitants  
1. Podran sol·licitar les subvencions regulades en el present capítol els ajuntaments o entitats locals de la Comunitat Valenciana que proposen el desenvolupament de projectes relacionats amb el desplegament del IV Pla de salut de la Comunitat Valenciana.  
2. Aquestes entitats, a més dels requisits generals establits en l'article 4 del títol d'aquesta ordre, hauran de complir i observar el següent:  
  
a) Estar adherides a estratègies de promoció de la salut de l'àmbit nacional: Estratègia de Promoció de la Salut i Prevenció del ministeri amb competències en matèria de sanitat o a la Xarxa Espanyola de Ciutats Saludables.  
b) Comprometre's per mitjà d'aprovació en el Ple de la corporació municipal a l'adhesió formal al IV Pla de salut de la Comunitat Valenciana.  
  
Article 26. Criteris objectius de l'atorgament de la subvenció   
1. L'import de la subvenció personal es determinarà seguint els criteris de valoració específics, d'acord amb les presents bases.  
2. Únicament es consideraran aquelles propostes que especifiquen clarament la data de realització de les actuacions proposades, així com el pressupost real ajustat al dit període temporal.  
3. La prioritat per a la concessió de subvencions per a projectes relacionats amb el desplegament del IV Pla de salut de la Comunitat Valenciana es determinarà d'acord amb la puntuació obtinguda per l'entitat local sol·licitant ponderant els criteris següents:  
a) Rellevància del projecte (Fins a un màxim de 10 punts):  
a.1. Interés i repercussió social del programa o servei d'acord amb les necessitats que cobreix, nombre d'usuaris, sector social a què es dirigeix i cobertura territorial. Fins a 2 punts.  
a.2. Coherència amb els principis i les línies estratègiques del IV Pla de salut. Fins a 8 punts:  
a.2.1. Salut en totes les edats i en totes les polítiques: considera els diferents entorns en què viuen les persones en les diferents etapes de la vida. Fins a 2 punts.  
a.2.2. Orientació cap a l'equitat en salut: posa més èmfasi en qui més ho necessiten. Fins a 2 punts.  
a.2.3. Base participativa: la població beneficiària participa en alguna de les etapes de desenvolupament del projecte. Fins a 2 punts.  
a.2.4. Orientació cap a la salut en positiu. Preveu i dinamitza recursos o actius per a la salut que permeten un major control sobre els determinants de la salut. Fins a 2 punts.  
b) La qualitat del programa o servei a desenvolupar emmarcant-lo en alguna de les propostes següents: Projectes formatius orientats a l'adquisició de competències dels membres dels consells locals de salut (elaboració de diagnòstics participatius de necessitats i problemes de salut i mapes d'actius per a la salut d'àmbit municipal) i Projectes d'actuació i avaluació orientats a promoure la salut en les diferents edats i entorns de la vida de les persones (fins a un màxim de 50 punts):  
  
b.1. Disseny. Fins a 25 punts:  
b.1.1. Justificació i pertinència (estudi de situació i alineació estratègica). Fins a 4 punts.  
b.1.2. Formulació amb evidència científica. Fins a 3 punts.  
b.1.3. Adequació del projecte a objectius. Fins a 2 punts.  
b.1.4. Contingut de les activitats. Fins a 3 punts.  
b.1.5. Cronograma d'activitats. Fins a 3 punts.  
b.1.6. Coherència de mitjans i fins. Fins a 3 punts.  
b.1.7. Consideracions ètiques. Fins a 3 punts.  
b.1.8. Caràcter innovador. Fins a 4 punts.  
b.2. Planificació de la implementació i la gestió. Fins a 10 punts.  
  
c.3. Avaluació de procés i resultats. Fins a 10 punts.  
c.4. Pla de difusió. Fins a 5 punts.  
c) Experiència acreditada de l'entitat sol·licitant (fins a un màxim de 10 punts):  
c.1. L'experiència de treball en xarxa amb altres entitats locals amb la implicació de sectors diferents Fins a 5 punts.  
c.2. L'experiència en projectes previs de promoció de salut en l'àmbit local. Fins a 5 punts.  
d) Viabilitat economicofinancera i tècnica del projecte (fins a un màxim de 10 punts):  
d.1. Sostenibilitat: definició de mecanismes per a generar o obtindre recursos que garantisquen el manteniment de les intervencions o els seus efectes a mitjà o llarg termini. Fins a 5 punts.  
d.2. Coherència entre recursos i objectius previstos. Fins a 5 punts.  
e) Treball col·laboratiu amb el sector salut del projecte (fins a un màxim de 20 punts):  
e.1. Enfocament intersectorial de salut amb: educació, benestar social, transport, urbanisme, activitat física, medi ambient. Fins a 6 punts.  
e.2. Treball en xarxa i col·laboració amb serveis d'atenció primària, salut pública i altres unitats sanitàries de referència. Fins a 8 punts.  
  
e.3 Connexió i coordinació amb espais de participació ciutadana: meses intersectorials, consells de salut, inclusió social o altres. Fins a 6 punts.  
3. Les sol·licituds hauran d'obtindre una puntuació mínima de 60 punts, sobre la puntuació global màxima de 100 punts, per a la concessió de la subvenció.  
4. La determinació de l'import de les subvencions es realitzarà per raó de la puntuació obtinguda, l'import de les despeses objecte de subvenció i de les altres aportacions i ingressos previstos, si és el cas.  
  
  
CAPÍTOL V  
Subvencions per a projectes de suport a les associacions de consumidors en l'àmbit de la seguretat alimentària  
  
Article 27. Entitats sol·licitants  
1. Podran sol·licitar les subvencions regulades en aquest capítol, les entitats sense ànim de lucre que tinguen per objecte la defensa dels consumidors i usuaris que desenvolupen la seua activitat en l'àmbit territorial de la Comunitat Valenciana.  
2. Aquestes entitats, a més dels requisits generals establits en l'article 4 del títol d'aquesta ordre, hauran de complir i observar el següent:  
  
a) Estar legalment constituïdes i inscrites en el registre públic d'associacions de consumidors i usuaris de la Comunitat Valenciana, regulat en el Decret 38/1992, de 16 de març, del Govern Valencià.  
  
b) Desenvolupar activitats formatives, educatives o informatives dirigides a potenciar i millorar els coneixements en seguretat alimentària dels consumidors. Utilitzar, principalment, les noves tecnologies de la informació.  
  
Article 28. Criteris objectius de l'atorgament de la subvenció  
1. La valoració de les sol·licituds de subvenció per als projectes dirigits a associacions i federacions de consumidors en l'àmbit de la seguretat alimentària s'efectuarà atesos els criteris següents:  
  
a) Qualitat del projecte a desenvolupar (fins a un màxim de 50 punts):  
a.1. Disseny.  
a.1.1. Adequació del projecte a objectius.  
a.1.2. Justificació i pertinència.  
a.1.3. Caràcter innovador.  
a.1.4. Coherència de mitjans i fine.  
a.1.5. Treball cooperatiu entre entitats.  
b) Planificació de la implementació i la gestió.  
c) Avaluació del procés i resultat.  
d) Pla de difusió.  
b) Interés, rellevància i repercussió social del projecte d'acord amb les necessitats que cobreixen, nombre d'usuaris, sector social a què es dirigeixen i cobertura territorial (fins a un màxim de 25 punts).  
c) Experiència acreditada de l'entitat sol·licitant: disposar d'estructura tècnica adequada i del personal necessari amb experiència (fins a un màxim de 15 punts).  
d) Viabilitat econòmica:adequació del pressupost, recursos econòmics propis i aportació d'usuaris o altres entitats (fins a un màxim de 10 punts).  
2. Aquelles sol·licituds els projectes de les quals siguen valorats amb 0 punts en algun dels apartats mencionats en el punt 1 d'aquest article, seran eliminades de la proposta de subvenció.  
3. Les sol·licituds hauran d'obtindre una puntuació mínima de 60 punts, sobre la puntuació global màxima de 100 punts, per a la concessió de la subvenció.  
4. L'import de les subvencions en cap cas podrà ser de tal quantia que, aïlladament o en concurrència amb altres subvencions, ingressos o recursos de l'entitat, per a la mateixa finalitat, supere el cost de l'activitat subvencionada.  
  
  
DISPOSICIONS ADDICIONALS  
  
Primera. No-incidència econòmica  
L'aprovació de les presents bases no comporta, en si mateixa, obligacions econòmiques en els pressupostos de la Generalitat, sense perjuí de les possibles convocatòries que puguen resoldre's d'acord amb la consignació pressupostària que s'establisca en el corresponent exercici.  
  
  
Segona. Habilitació normativa  
Així mateix, s'autoritza la persona titular de la direcció general amb competències en matèria de salut pública a dictar les instruccions que siguen necessàries per a l'aplicació d'aquesta ordre i de les convocatòries corresponents, i queda facultada per a interpretar el contingut d'aquesta ordre als efectes del procés d'adjudicació de la subvenció que es convoque i resoldre, vist l'expedient contradictori i amb plena subjecció al que disposa la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la Llei 38/2003, de 17 de novembre, general de subvencions i el Reglament que la desplega, aprovat per Reial decret 887/2006, de 21 de juliol, els dubtes i conflictes que puguen plantejar les entitats beneficiàries de les subvencions en l'exercici de les seues funcions.  
  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les normes que del mateix rang o d'un rang inferior s'oposen al que preveu la present ordre.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 20 de juny de 2017  
  
La consellera de Sanitat Universal i Salut Pública,  
CARMEN MONTÓN GIMÉNEZ


Còpia Permalink ELI